**ПРИЛОГ**

**ИНФОРМАЦИЈА**

**О АКТИВНОСТИМА НАДЛЕЖНИХ ИНСТИТУЦИЈА РЕПУБЛИКЕ СРПСКЕ И БиХ У ЦИЉУ СПРЕЧАВАЊА РЕПУБЛИКЕ ХРВАТСКЕ ДА ОДЛАЖЕ РАДИОАКТИВНИ ОТПАД И ИСТРОШЕНО НУКЛЕАРНО ГОРИВО НА ЛОКАЦИЈИ ТРГОВСКА ГОРА, ОПШТИНА ДВОР, РЕПУБЛИКА ХРВАТСКА**

**Бања Лука, октобар 2023. године**

**ИНФОРМАЦИЈА**

**О АКТИВНОСТИМА НАДЛЕЖНИХ ИНСТИТУЦИЈА РЕПУБЛИКЕ СРПСКЕ И БиХ У ЦИЉУ СПРЕЧАВАЊА РЕПУБЛИКЕ ХРВАТСКЕ ДА ОДЛАЖЕ РАДИОАКТИВНИ ОТПАД И ИСТРОШЕНО НУКЛЕАРНО ГОРИВО НА ЛОКАЦИЈИ ТРГОВСКА ГОРА, ОПШТИНА ДВОР, РЕПУБЛИКА ХРВАТСКА**

Народна скупштина Републике Српске је дана 18.7.2023. године, на четвртој редовној сједници, разматрала Информацију Одбора за заштиту животне средине о тематској сједници, која је одржана дана 10.04.2023.године, под називом «Активности надлежних институција Републике Српске и БиХ поводом намјере Републике Хрватске да одлаже радиоактивни отпад на локацији Трговске горе у непосредној близини границе са Републиком Српском и БиХ“. Дана 20.07.2023. године Народна скупштина Републике Српске је донијела Закључак о усвајању информације Одбора за заштиту животне средине о одржаној тематској сједници под називом «Активности надлежних институција Републике Српске и БиХ поводом намјере Републике Хрватске да одлаже радиоактивни и нуклеарни отпад на локацији Трговска гора у непосредној близини границе са Републиком Српском и БиХ“ («Службени гласник Републике Српске», број 69/23), који је дана 09.08.2023. године достављен Министарству за просторно уређење, грађевинарство и екологију. Одбор за заштиту животне средине у Народној скупштини Републике Српске, у предметном Закључку тражи да Влада Републике Српске, припреми информацију о активностима надлежних институција Републике Српске и БиХ у циљу спречавања Републике Хрватске да одлаже радиоактивни отпад и истрошено нуклеарно гориво на локацији Трговска гора, општина Двор, Република Хрватска и предложи Народној скупштини Републике Српске доношење нове резолуције о противљењу изградњи одлагалишта на локацији Трговске горе, јер је посљедњи пут Народна скупштина о овом питању расправљала 23.12.2015. године.

Министарство за просторно уређење, грађевинарство и екологију прати дешавања у вези са одабиром локације Трговске горе за изградњу од 10.04.2015. године и координира активности са свим надлежним органима и институцијама, како са нивоа јединица локалне самоуправе, тако и са нивоа БиХ. Иако се информације о активностима које се спроводе у Републици Хрватској, углавном објављују на интернет страницама надлежних органа у Републици Хрватској, ово министарство правовремено реагује и прибављене информације размјењује са свим институцијама које би могле помоћи да се изградња одлагалишта радиоактивног отпада на Трговској гори спријечи.

За потребе прегледа досадашњих активности, у наставку су хронолошки изложене најзначајније спроведене активности у периоду 2015-2023.година:

Дана 10.04.2015. године, на основу обавјештења од стране начелника општине Нови Град и на основу сазнања из медија, сачињен је допис Министарству заштите околиша и природе Републике Хрватске, у којем су тражене расположиве информације о пројекту и информације о спроведеним активностима од стране надлежних институција Републике Хрватске, које се односе на одабир локалитета Трговска гора, Двор, Република Хрватска, за одлагање радиоактивног отпада. С обзиром на хитност у поступању наведени допис је прослијеђен и електронским путем у кабинет министра заштите околиша и природе Републике Хрватске и помоћнику министра за околиш. Са овим дописом је упознато Министарство спољне трговине и економских односа у Сарајеву.

Дана 15.04.2015. године у Републику Хрватску упућена је ургенција од стране Министарства, за достављање тражених информација, а предузимање свих активности из ресорних надлежности затражено је од Министарства иностраних послова БиХ, Министарства спољне трговине и економских односа БиХ и Предсједништва БиХ. Истог дана достављен је допис на надлежно поступање Министарству здравља и социјалне заштите, Државној регулаторној агенцији за радијациону и нуклеарну безбједност у Сарајеву и канцеларији ове агенције у Бањој Луци, с обзиром да је Законом о радијационој и нуклеарној безбједности у БиХ утврђена надлежност ове агенције у поступцима обављања послова у овој области.

Дана 28.04.2015. године, од стране општине Нови Град, покренута је иницијатива за мониторинг нивоа радиоактивности на територији општине, с обзиром на забринутост становништва које су произвеле незваничне информације да се на локацији већ врше активности одлагања опасног, радиоактивног отпада. Реагујући на овај акт, иницијатива је истог дана прослијеђена у Министарство здравља и социјалне заштите и Државној регулаторној агенцији за радијациону и нуклеарну безбједност у Сарајеву и канцеларији у Бањој Луци. Поступајући по овом акту, Државна регулаторна агенцији за радијациону и нуклеарну безбједност је обавијестила ово Министарство о термину изласка овлашћеног лица на територију општине Нови Град, ради обављања мониторинга и утврђивања евентуално повишеног нивоа радиоактивности на локацији општине Нови Град, која је најближа локацији Трговска гора, Република Хрватска.

Дана 29.04.2015. године од стране Министарства иностраних послова Босне и Херцеговине, ово Министарство је обавјештено да је од надлежног министарства Републике Хрватске затражена информација о намјераваној активности, статусу намјераваног пројекта и корацима предузетим у складу са Еспо конвенцијом с обзиром на близину државне границе, удаљеност локалитета Трговска гора од општине Нови Град и чињеницу, да се становништво општине Нови Град снабдијева водом за пиће из ријеке Уне. Истовремено од стране истог министарства обавјештени смо да је од стране Министарства спољне трговине и економских односа и Државне регулаторне агенције за радијациону и нуклеарну безбједност, затражено да се пажљиво размотри акт овог Министарства од 10.04.2015. године у погледу захтјева и обавеза које су у оквиру Еспо конвенције преузеле БиХ и Република Хрватска, водећи рачуна о потреби заштите здравља људи и спречавања деградирања квалитета животне средине и ресурса БиХ.

Крајем априла Министарству је достављен акт потписан од стране 6 општина: Нови Град и Костајница из Републике Српске и Босанска Крупа, Цазин, Бужим и Велика Кладуша из Федерације БиХ, у којем се изражава жестоко противљење и тражи од свих надлежних институција обустављање активности на одређивању локације Трговска гора за одлагање радиоактивног отпада. Образложење овакве одлуке је да одређивањем локације Трговска гора за одлагање нуклеарног отпада могу бити нанесене несагледиве посљедице по здравље и живот становника општина и градова који се налазе у непосредној близини локалитета.

Истовремено, Одбор за европске интеграције и регионалну сарадњу Народне скупштине Републике Српске, донио је Закључак број 02/4.03-1-011-1603-5-1/15 од 28.04.2015. године, којим се од овог Министарства за просторно уређење, грађевинарство и екологију тражи предузимање свих могућих корака у вези са спречавањем изградње одлагалишта радиоактивног отпада и истрошеног нуклеарног горива на локацији Трговска гора. У образложењу Закључка наведено је да је Република Хравтска дана 17.10.2014. године донијела Стратегију збрињавања радиоактивног отпада, искориштених извора и истрошеног нуклеарног горива, те да ће у складу са донесеном Стратегијом бити донесен Национални програм до 01.08.2015. године у којем ће бити утврђено кад, гдје и како ће се збринути радиоактивни отпад и истрошено нуклеарно гориво. Наведено подразумијева да се до тог датума мора одредити тачна локација за изградњу објеката за одлагање ове врсте отпада. У прилогу Закључка достављене су Иницијатива за спречавање одлагања радиоактивног отпада на подручју Трговске горе потписана од стране стручних лица, којом је указано да на предложеној локацији није могуће градити складиште за одлагање оваквог отпада због његовог негативног утицаја на животну средину.

Дана 19.06.2015. године ово Министарство упутило је Министарству спољне трговине и економских односа и Министарству иностраних послова, захтјев за одржавање састанка на тему намјере Републике Хрватске, на којем би били присутни: надлежне институције Републике Хрватске, министри ентитетских министарстава надлежних за заштиту животне средине, министар надлежног кантоналног министарства из Унско-санског кантона, те начелници општина/градова који су директно угрожени. Поред тога затражено је присуство посланика у Народној скупштини Републике Српске, посланика у Парламенту Федерације БиХ, те посланика у Представничком дому Парламентарне скупштине БиХ и директора Државне регулаторне агенције.

Дана 27.11.2015. године у Новом Граду је одржан Округли сто поводом „Приједлога Националног програма проведбе Стратегије збрињавања радиоактивног отпада, искоришћених извора и истрошеног нуклеарног горива Републике Хрватске“ на којем су представници Министарства за просторно уређење, грађевинарство и екологију представили учесницима скупа активности Министартсва по питању већ предузетих активности на територији Републике Српске и БиХ и активности на реализацији закључака Парламентарне скупштине БиХ.

Поступајући по закључку Владе Републике Српске број 04/1-012-2-1566/15 од 23.07.2015. године Министарство за просторно уређење грађевинарство и екологију је, користећи расположиве податке о штетном утицају радиоактивног и нуклеарног горива на животну средину и здравље људи, припремило Резолуцију о противљењу активностима узградње одлагалишта отпада ниске и средње радиоактивности у општини Двор, Република Хрватска. Наведена Резолуција је донесена од стране Народне скупштине Републике Српске на 15. посебној сједници одржаној дана 23.12.2015. године. Резолуција је заједно са Информацијом о предузетим активностима достављена у Министарство иностраних послова БиХ и другим институцијама на даље поступање.

Слиједом информација из општине Нови Град и Државне регулаторне агенције за радијациону и нуклерану безбједност, а које су указивале на поступке јавних расправа у Републици Хрватској у вези Студије о стратешкој процјени утицаја на околину и нацрт Приједлога националног програма спровођења стратегије збрињавања радиоактивног отпада, истрошених извора и истрошеног нуклеарног горива, Министарство за просторно уређење, грађевинарство и екологију је затражило поступање из надлежности органа Босне и Херцеговине како би се Босна и Херцеговина укључила у поступке и исказала своје примједбе у вези са реализацијом овог спорног пројекта. Допис са прилозима је упућен Предсједништву БиХ, Министарству иностраних послова, Министарству спољне трговине и економских односа и Државној регулаторној агенцији за радијациону и нуклерану безбједност, указујући при том на грубо кршење више међународних уговора од стране Републике Хрватске. О поступању Министарства према наведеним институцијама је обавијештена општина Нови Град и Кабинет предсједника Владе Републике Српске, дана 18.02.2016. године.

Савјет министара БиХ на 49. сједници одржаној дана 21.03.2016.године донио је Одлуку о формирању Радне групе за праћење стања и активности у вези са могућом изградњом одлагалишта радиоактивног отпада на локацији Трговска гора, Општина Двор (у даљем тексту: Радна група). Одлука је објављена у „Службеном гласнику БиХ“, број 28/16. Радна група формирана је као оперативно тијело са основним задатком да осигура координацију рада институција Босне и Херцеговине, Републике Српске, Федерације Босне и Херцеговине, Брчко Дистрикта и локалних нивоа власти у вези са активностима потенцијалне изградње одлагалишта радиоактивног отпада на локацији Трговска гора, Општина Двор.

Као чланови радне групе именовани су делегати у Дому народа Парламентарне скупштине БиХ, посланици у представничком дому Парламентарне скупштине БиХ, директор Државне регулаторне агенције за радијацијску и нуклеарну сигурност, те по један представник Министарства иностраних послова БиХ, Министарства спољне трговине и економских односа БиХ, Државне регулаторне агенције за радијацијску и нуклеарну сигурност, Министарства за просторно уређење, грађевинарство и екологију и Федералног министарства околиша и туризма.

Министарство за просторно уређење, грађевинарство и екологију је дана 25.02.2016. године упутило обавијест Државном заводу за радиолошку и нуклеарну сигурност Републике Хрватске и Министарству заштите околиша и природе, те затражило званично обавјештавање надлежних институција у Босни и Херцеговини, укључујући и Министарсво као *Focal point* за Еспо Конвенцију. Истовремено је о овом поступању обавијештено Министарство иностраних послова, Министарство спољне трговине и економских односа, Државна регулаторна агенција за радијациону и нуклерану безбједност и општина Нови Град.

Дана 26.02.2016. године Државна регулаторна агенција за радијациону и нуклерану безбједност је доставила акт Министарства иностраних послова којим је од стране Министарства заштите околиша и природе Републике Хрватске достављено обавјештење о позиву за исказивање намјере учествовања у прекограничном поступку доношења стратешке процјене утицаја на околину Националног програма спровођења стратегије збрињавања радиоактивног отпада, истрошених извора и истрошеног нуклеарног горива. Исто обавјештење је овом Министарству достављено од Министарства спољне трговине и економских односа БиХ дана 03.03.2016. године. Поступајући по ова два акта Министарство за просторно уређење, грађевинарство и екологију је, дана 04.03.2016. године, хитно одговорило Министарству спољне трговине и економских односа и исказало интерес за учешће у поступку и истовремено затражило од надлежних органа Републике Хрватске да се јавна презентација Стратешке студије и Националног програма проведбе стратегије збрињавања радиоактивног отпада, истрошених извора и истрошеног нуклеарног горива одржи у Новом Граду предлажући два термина за јавну презентацију. Овај акт је истовремено достављен Министарству иностраних послова, Федералном Министарству околиша и туризма, Државној регулаторној агенцији за радијациону и нуклерану безбједност, општини Нови Град и Министарсву заштите околиша и природе Републике Хрватске. Информација о овом акту је достављена и Предсједништву БиХ дана 04.03.2016. године. По овом захтјеву из Републике Хрватске није било одговора.

Дана 03.03.2016. године министар Министарства за просторно уређење, грађевинарство и екологију са сарадницима, су без званичног позива присуствовали јавној расправи на два документа: Стратешка студија и Национални програм проведбе стратегије збрињавања радиоактивног отпада, истрошених извора и истрошеног нуклеарног горива, у општини Двор, Република Хрватска и том приликом директно исказали противљење реализацији оваквог пројекта на Трговској гори, указујући при том на доношење Резолуције од стране Републике Српске.

Имајући у виду чињеницу да је од стране Републике Хрватске званично достављено обавијештење о поступку о којем је Министарство исказало намјеру учешћа, дана 07.03.2016. године је припремљено обајештење о поступку у Републици Хрватској, које је постављено на интернет страницу Министарства за просторно уређење, грађевинарство и екологију, а обавјештење са захтјевом за достављање примједби на документе Републике Хрватске је послато Државној регулаторној агенцији за радијациону и нуклерану безбједност (канцеларија у Сарајеву и Бањој Луци), Федералном министарству околиша и туризма, Министарству здравља и социјалне заштите, Министарству пољопривреде, шумарства и водопривреде, Министарству управе и локалне самоуправе, Министарсву за економске односе и регионалну сарадњу, Републичком заводу за заштиту културно – историјског и природног насљеђа, Институту за јавно здравство Републике Српске, Јавној установи „Воде Српске (канцеларија у Приједору и Бањој Луци), Институту за заштиту и екологију Републике Српске, Јавној установи „Институт за урбанизам и екологију, општинама Нови Град, Костајница и Козарска Дубица и Архус центру Бања Лука. О наведеним активностима је расправљано и на 39. сједници Међуентитетског тијела за заштиту животне средине одржаној у Сарајеву дана 10.03.2016. године.

На 30. сједници Представничког дома Парламентарне скупштине БиХ одржаној дана 24.05.2016. године донесена је Резолуција о неприхватању изградње складишта и одлагалишта радиоактивног отпада, искоришћених извора и истрошеног нуклеарног горива и противљењу активностима у вези са изградњом складишта и одлагалишта на Трговској гори, општина Двор, Република Хрватска. Такође, на истој сједници усвојен је и закључак којим се Вијеће министара БиХ обавезује да упути иницијативу Влади Републике Хрватске за одржавање заједничке сједнице Владе Републике Хрватске и Вијећа министара БиХ, те обавезно делегира питање изградње складишта и одлагалишта нуклеарног отпада на Трговској гори и упозна власти Хрватске са ставом Парламентарне скупштине БиХ.

На 19. сједници Дома Народа Парламентарне скупштине БиХ усвојена је Резолуција о неприхватању изградње складишта и одлагалишта радиоактивног отпада, искориштених извора и истрошеног нуклеарног горива и о противљењу активностима у вези са изградњом складишта и одлагалишта на Трговској гори, опћина Двор, Република Хрватска.

Крајем марта 2017. године на интернет страници Државног завода за радиолошку и нуклеарну безбједност Републике Хрватске пронађен је документ под називом Одговори на примједбе и мишљења с јавног увида стратешке студије за национални програм проведбе Стратегије збрињавања радиоактивног отпада, искориштених извора и истрошеног нуклеарног горива (Програм за раздобље до 2015. године с погледом до 2060. године). У овом документу, који није званичним путем достављен институцијама БиХ него смо о садржини истог упознати путем интернет странице Државног завода за радиолошку и нуклеарну сигурност Републике Хрватске, утврђено је да нису уважени нити прихваћени ставови и примједбе институција из БиХ које су доставиле примједбе у Републику Хрватску, и то: Министарства спољне трговине и економских односа, Министарства иностраних послова, Државне регулаторне агенције за радијациону и нуклеарну безбједност, Министарства за просторно уређење, грађевинарство и екологију и Групе аутора са Универзитета у Тузли, Универзитета у Сарајеву и Универзитета у Бихаћу.

Поред наведених активности, а са циљем да се локалитет Трговска гора изузме из разматрања као локалитет за изградњу складишта радиоактивног отпада, Министарство за просторно уређење, грађевинарство и екологију покренуло је поступак проглашeња заштите подручја ријеке Уне у категорији парк природе, узимајући у обзир чињенице да постоји опасност да ће подручје ријеке Уне бити озбиљно угрожено изградњом одлагалишта радиоактивног и истрошеног нуклеарног горива на локацији Трговска гора у Хрватској. Одлука о проглашењу Парка природе „Уна“ је објављена у Службеном гласнику Републике Српске“, број 79/19.

Намјера Републике Хрватске да у непосредној близини са БиХ изврши складиштење и одлагање радиоактивног отпада као тема за дневни ред, делегирана је и Одбору за стабилизацију и придруживање и Пододбору за транспорт, енергију, животну средину и регионални развој у 2018. години и ово питање се у континуитету ставља на дневни ред за редовне састанаке Одбора и Пододбора, чиме се и Европској комисији редовно достављају ажуриране информације о овом проблему. У складу са информацијама, у препорукама Мисије из Брисела се наводи да БиХ мора имати квалитетну и добро подложену аргументацију против локације Трговске горе, што би помогло да Европска комисија, као институција за питање имплементације директива и међународних споразума, постане сарадник БиХ. То значи да БиХ мора доћи до научне аргументације, која се мора изложити у стриктно формалноправном оквиру, те тражити политичку подршку од одређених земаља ЕУ.

У складу са улогом предсједавајућег Радне групе за праћење стања и активности у вези са могућом изградњом одлагалишта радиоактивног и нуклеарног отпада на локацији Трговска гора, а уважавајући Закључке Предсједништва Босне и Херцеговине од 22.03.2019.године, у којима је истакнутна заштита свих права која Босни и Херцеговини припадају по правилима и нормама међународног права, те уважавајући Закључке и иницијативе Зеленог клуба посланика Парламентарне скупштине Босне и Херцеговине од 25.03.2019.године, Министарство за просторно уређење, грађевинарство и екологију је упутило иницијативу Предсједништву БиХ и Савјету министара БиХ да се хитно покрену активности на формирању правног и експертског тима у циљу стварања услова за судску заштиту људских права грађана у Босни и Херцеговини, те да се позову институције у чијој су надлежности идентификовани извори међународног права за ову област на интензивирање активности усмјерених на оспоравање и спречавање успостављања одлагалишта радиоактивног и нуклеарног отпада на локацији Трговске горе.

Одлуком Савјета министара Босне и Херцеговине, у мају 2020.године формирано је Координационо тијело БиХ за рјешавање проблематике одлагања радиоактивног отпада и истрошеног нуклеарног горива на локацији Трговска гора. Координационо тијело чине министри Министарства спољне трговине и економских односа, Министарства за просторно уређење, грађевинарство и екологију и Федералног министарства околиша и туризма.

Одлукама Савјета министара Босне и Херцеговине, у октобру 2020.године, формирани су Eкспертски и Правни тим за праћење стања и активности у вези са проблематиком одлагања радиоактивног отпада на локацији Трговска гора.

Координациони тим, заједно са предсједавајућим Експертског и Правног тима, тражили су од Републике Хрватске да се нашим експертима омогући да присуствују истраживањима на терену Черкезовца - Трговске горе, тим прије што због геоморфологије терена и сеизмиолошких истраживања која су на нашој страни рађена у ранијем периоду, постоје оправдани аргументи да Черкезовац не задовољава нити један параметар за изградњу одлагалишта радиоактивног и истрошеног нуклеарног отпада.

Експертски тим, одржао је низ састанака, укључујући и посјету локацији Черкезовац, али без обзира на договор са тадашњим министром Ћорићем из Републике Хрватске, нису добили дозволу да заједно са експертима из Републике Хрватске учествују у истражним радовима.

Због немогућности учешћа у заједничким истраживањима, Експертски тим је израдио пројекте за геолошка, хидролошка и сеизмолошка истраживања на територији БиХ, који ће бити показатељи утицаја изградње одлагалишта и који ће се користити у поступку оспоравања студије о процјени утицаја и учешћа БиХ као погођене стране по Eспо конвенцији и у другим поступцима који се буду предузимали.

У циљу реализације акционог плана спровођења основних геолошких истраживања, односно утврђивања геолошке грађе ширег простора територије Републике Српске, који може бити под значајним утицајем усљед изградње спорног одлагалишта нуклеарног отпада на Трговској гори, Влада Републике Српске је донијела Одлуку о усвајању акционог плана спровођења основних геолошких истраживања за период од 2023-2025. године, број 04/1-012-2-1085/23 од 06.04.2023. године («Службени гласник Републике Српске», број 36/23), на основу које су обезбјеђена финансијска средства у Буџету Републике Српске за спровођење основних геолошких истраживања у износу од 937.170,00 КМ.

Научна истраживања на терену почела су дана 02.10.2023. године, а циљ истраживања је утврђивање „нултог стања“ радиоактивности, те спровођење геолошких, хидролошких и сеизмолошких истраживања ради обезбјеђења доказа који ће бити веома значајни у аргументацији разлога због којих спорна локација није погодна за изградњу спорног нуклеарног објекта.

Влада Републике Српске је 2020.године дала сагласност на Стратегију заштите правног интереса БиХ у вези са питањем одлагања радиоактивног отпада и истрошеног нуклеарног горива на локацији Трговска гора у Републици Хрватској. Стратегија заштите правног интереса БиХ, израђена је заједничким радом чланова Правног и Експертског тима за праћење стања и активности у вези са проблематиком одлагања радиоактивног отпада и истрошеног нуклеарног горива на локацији Трговска гора, те институција свих нивоа власти у БиХ. У Стратегији су утврђени сљедећи закључци:

* БиХ има обавезу да под хитно учини све неопходно како би дошла до мериторних закључака у вези с утицајем одлагања радиоактивног отпада и истрошеног нуклеарног горива из НЕ Кршко на локацији Трговске горе у касарни „Черкезовац“ на БиХ, што значи да мора радити на истраживањима и утврђивању чињеница у циљу коначног мериторног закључивања;
* Рад експерата и научника на мора бити попраћен снажним дипломатским и међународноправним притиском да Републику Хрватску буде максимално кооперативна и транспарентна, што значи да треба дати свим представницима БиХ, у БиХ и у иностранству, да на дневни ред ставе тему „Трговске горе“, са јасним описом проблема и смјерницама заговарања, узимајући у обзир закључке Стратегије о кршењу Еспоо конвенције, СЕА протокола, Архушке и других међународних конвенција;
* Чињенице указују да постоји основ за закључак да је Република Хрватска прекршила Еспоо конвенцију и СЕА протокол те БиХ треба покренути поступак пред Имплементационим комитетом Еспоо конвенције како би се утврдило да поступање Републике Хрватске представља кршење релевантних одредби ове конвенције;
* БиХ и њени грађани нису били адекватно заступљени у јавним расправама у смислу Архушке конвенције те БиХ мора покренути поступак пред Комитетом за оцјену усклађености Архушке конвенције;
* Ако се недвосмислено утврди да ће реализацијом спорног пројекта доћи до негативног прекодржавног утицаја одлагања нуклеарног отпада на локацији Трговске горе, БиХ мора покренути све механизме заштите пред одговарајућим тијелима, укључујући и заштиту људских права.

Влада је задужила Министарство за просторно уређење, грађевинарство и екологију да континуирано прати активности и да координише активности других надлежних институција, с циљем доступности података за потребе реализације активности из Стратегије. Влада је задужила Правобранилаштво РС да континуирано прати рад Правног тима, даје смјернице и прати активности из Стратегије, са циљем заступања правних интереса Републике Српске.

У организацији Академије наука и умјетности Републике Српске, одржан је дана 31.11.2021.године научни скуп, на тему спроведених активности институција Републике Српске и БиХ и посљедицама које могу бити изазване изградњом спорног нуклеарног објекта. Сви радови са овог скупа објављени су у зборнику радова Академије.

Дана 09.09.2022.године, делегација БиХ, била је у посјети Нуклеарној електрани Кршко, укључујући и најближи могући приступ локацији гдје се чува отпад ниске и средње радиоактивности од почетка рада нуклеарне електране, 1983.године, приликом чега су се чланови делегације упознали са начином складиштења наведене врсте отпада на локацији нуклеарног објекта и посљедицама које могу настати у случајевима неодговарајућег поступања.

По Нотификацији од 06.02.2023. запримљеној 28.02.2023. у Министарству иностраних послова, Министарство за просторно уређење, грађевинарство и екологију је хитно предузело активности на обавјештавању институција у Републици Српској, Федерацији БиХ и Брчко Дистрикту, обавјештавању НВО удружења, као и обавјештавање заинтересоване јавности постављањем обавјештења на сајт Министарства. Остављен је рок до 15.03.2023. за достављање примједби и сугестија на захтјев за одређивање садржаја и обима студије утицаја на животну средину за успостављање центра за господарење радиоактивним отпадом на Трговској гори. У овом року анализирана је доступна документација (са сајта министарства Републике Хрватске), сачињена детаљна анализа недостатака и став Министарства за просторно уређење, грађевинарство и екологију је, заједно са пристиглим примједбама других институција, у остављеном року достављен Министарству спољне трговине и економских односа БиХ и Експертском тиму.

Дана 23.03.2023.године, Министарство спољне трговине и економских односа је од Републике Хрватске затражило продужење рока за поступање институција из БиХ, а у складу са одредбама Еспоо конвенције. Исти документ, прослијеђен је од стране Министарства за просторно уређење, грађевинарство и екологију, као *Focal point* за Еспо конвенцију, Сталној мисији БиХ у Женеви.

Министарство спољне трговине и економских односа је дана 28.03.2023.године, у Републику Хрватску упутило заједнички одговор институција БиХ по Нотификацији од 06.02.2023.године. БиХ је овим путем доставила свој одговор, односно коментаре на захтјев за одређивање садржаја и обима студије утицаја на животну средину, у остављеном року од 30 дана.

Министарство за просторно уређење, грађевинарство и екологију, у сарадњи са Федералним министарством туризма и околиша иницирало је да се на 4. заједничкој сједници Владе Републике Српске и Владе Федерације БиХ, на дневном реду разматра и тачка: Интензивирање активности у вези са проблематиком одлагања радиоактивног отпада и истрошеног нуклеарног горива на локацији Черкезовац, Трговска гора, општина Двор, Република Хрватска. На овај начин иницирано је да се активности на размјени информација по овом питању, укључивање других надлежних институција и заинтересоване јавности у БиХ, врше на усаглашен начин, у циљу заштите животне средине и здравља људи на територији БиХ.

Крајем августа 2023.године, Република Хрватска је доставила акт Упута о садржају Студије о утјецају захвата на околиш за центар за збрињавање радиоактивног отпада на локацији Черкезовац на Трговској гори, опћина Двор, Сисачко-мославачка жупанија. У наведеном акту, није дат осврт на примједбе достављене од институција из БиХ, али је наведено да Студија треба да узме у обзир мишљење из БиХ. Због незадовољства оваквим ставом Републике Хрватске интензивиране су активности свих институција у БиХ да се осујети намјера Републике Хрватске у вези са изградњом спорног објекта, укључујући почетак истражних радова, билатералне и дипломатске активности.

Поред напријед наведених активности, у периоду мај – октобар 2023.године интензивирани су билатерални састанци са другим државама посјетом Словенији, Мађарској и Аустрији, а у припреми је, на захтјев Министарства за просторно уређење, грађевинарство и екологију и састанак са Секретаријатом Еспо конвенције у Женеви. На одржаним билатералним састанцима је добијена пуна подршка активностима институција БиХ на спречавању намјере Републике Хрватске да на локацији Трговска гора изгради спорно одлагалиште. На састанку са Секретаријатом Еспо конвенције ће се размотрити сви кораци утврђени Еспо конвенцијом које БиХ може да предузме у циљу спречавања намјера Републике Хрватске, укључујући и учешће у поступцима процјене утицаја на животну средину који се буде спроводио у Републици Хрватској.

Министарство за просторно уређење, грађевинарство и екологију пружило је помоћ Министарству спољне трговине и економских односа за успостављање сарадње са академском заједницом и професорима Универзитета у Бањој Луци и Универзитета у Источном Сарајеву, са циљем припреме научних радова који ће се презентовати на округлим столовима и конференцијама у Републици Српској и шире. Циљ је да се на овај начин заинтересована јавност и становништво упозна са штетним посљедицама изградње одлагалишта на Трговској гори за све сегменте животне средине и здравље становништва. Намјера је да се радови објаве у зборнику радова при Академији наука и умјетности Републике Српске.

На традиционалној конференцији Климатске промјене – ризици и заједничко дјеловање у региону, одржаној 12. и 13.10.2023.године у Требињу, у организацији Министарства за просторно уређење, грађевинарство и екологију и града Требиње, одржан је панел посвећен Трговској гори, на којем су о овој теми говорили представници стручних и научних институција из Републике Српске и Републике Србије. На Конференцији су усвојени сљедећи закључци:

* Питање изградње одлагалишта на граници Републике Хрватске и БиХ као ненуклеарне земаље, се противи основним принципима нуклеарног права, који налажу да се радиоактивни отпад складишти на мјесту на коме је и настао, што је у овом случају Нуклеарна електрана Кршко.
* Република Хрватска је учинила низ очигледних пропуста и директних кршења својих међународно-правних обавеза у односу на планирано складиште на Трговској гори, што се посебно интензивирало у претходних 5 година.
* Република Хрватска је морала да консултује БиХ већ приликом избора локације за планирано складиште, те да је самом избору „преферентне“ локације морала да претходи адекватна и подробна анализа алтернативних локација за складиште;
* Апсолутно је неприхватљиво и противно међународном праву да Република Хрватска не разматра озбиљно примједбе БиХ на Садржај Студије утицаја на животну средину.
* Досадашње одбијање Републике Хрватске да подијели све релевантне информације и документацију са БиХ у вези са предметном студијом је изузетно алармантно и захтијева хитну интервенцију надлежних међународних институција.
* Најприхватљивије рјешење у свјетлу примјењивог међународног права је изградња заједничког складишта Републике Хрватске и Словеније на локацији Нуклеарне електране Кршко, што Словенија отворено подржава.

У складу са закључцима Одбора за заштиту животне средине у Народној скупштини Републике Српске припремљена је нова Резолуција о противљењу изградњи одлагалишта на локацији Трговске горе. У Резолуцији су наведене конкретне чињенице које се односе на геолошке, хидролошке и сеизмолошке карактеристике подручја које окружује предметну локацију, а из којих произилази да предметна локација није погодно подручје за изградњу нуклеарног објекта који може озбиљно угрозити животе и здравље људи, те у будућности негативно утицати на животе и здравље њихових потомака. Поред тога, у непосредној близини Трговске горе се налази Парк природе „Уна“, који представља заштићено природно добро категорије V, те значајан туристички потенцијал Републике Српске. Као веома важна истакнута је чињеница да је Република Хрватска на нетранспарентан начин извршила одабир локације Трговске горе за изградњу нуклеарног објекта „Центар за збрињавање радиоактивног отпада“, темељем чега се предлаже да Република Хрватска преиспита одабир ове локације, те да се Републици Српској и БиХ достави образложен попис свих параметара због којих је наведени локалитет одабран и због којих се сматра повољнијим у односу на друге локације утврђене Стратегијом просторног развоја Републике Хрватске.

Министарство за просторно уређење, грађевинарство и екологију сматра да је усвајање Резолуције у Народној скупштини Републике Српске значајно, како би се изразило снажно противљење и утврдила политика од стране највишег нивоа законодавне власти у Републици Српској, везано за избор локације за одлагање радиоактивног отпада у Републици Хрватској. Поред тога, неопходно је да све надлежне институције у Републици Српској, као и БиХ, стручна и академска заједница, градови и општине који се налазе у сливу ријеке Уне, као и невладине организације које се баве питањима заштите животне средине, заузму јединствен став и предузму све активности у циљу спречавања реализације активности на наведеној локацији, а у циљу заштите интереса Републике Српске и БиХ, као и заштите безбједности и здравља становништва и уставом загарантованог права на здраву животну средину.

На основу информацијa датих у овом тексту, закључак је да су од 2015. године до данашњег дана, Министарство за просторно уређење, грађевинарство и екологију, Влада Републике Српске и иституције БиХ предузеле низ дипломатских, стручних, политичких и правних активности, на основу којих је створен озбиљан међудржавни дијалог.

Министарство за просторно уређење, грађевинарство и екологију ће наставити да прати све активности које ће се дешавати и у наредном периоду, укључујући и активно учешће у поступцима који ће се спроводити у Републици Хрватској, а све са циљем да се активирају сви правни и стручни механизми и спријечи изградња одлагалишта радиоактивног отпада на Трговској гори.