**О Б Р А З Л О Ж Е Њ Е**

**ПРИЈЕДЛОГА РЕБАЛАНСА БУЏЕТА РЕПУБЛИКЕ СРПСКЕ**

**ЗА 2023. ГОДИНУ**

**(ПО ХИТНОМ ПОСТУПКУ)**

**I УСТАВНИ И ЗАКОНСКИ ОСНОВ**

Основ за доношење Ребаланса буџета Републике Српске за 2023. годину садржан је у члану   
70. став 1. тачка 3. Устава Републике Српске, који је прописао да Народна скупштина доноси план развоја, просторни план, буџет и завршни рачун и члану 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) којим је предвиђено да се ребалансом буџета Републике, који на приједлог Владе, усваја Народна скупштина, врши усклађивање буџетских средстава и издатака, на нижем, вишем или истом нивоу, по поступку идентичном поступку за доношење буџета.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број:   
17.03-020-2684/23 од 18. октобра 2023. године, а након увида у прописе Европске уније и анализе одредаба Приједлога ребаланса Буџета Републике Српске за 2023. годину, по хитном поступку, нису установљени обавезујући извори права релевантни за предмет уређивања достављеног приједлога, због чега у Изјави о усклађености стоји ознака „непримјењиво“.

**III РАЗЛОЗИ ЗА ДОНОШЕЊЕ РЕБАЛАНСА БУЏЕТА**

Буџет Републике Српске за 2023. годину, усвојила је Народна Скупштина Републике Српске на Тридесет седмој посебној сједници, одржаној 2. новембра 2022. године („Службени гласник Републике Српске“, број 112/22).

По усвајању Буџета Републике Српске за 2023. годину, унос буџетских средстава у трезорски систем пословања вршен је према усвојеном Буџету, у складу са процјеном остварења прилива буџетских средстава, што је дефинисано чланом 7. Закона о извршењу буџета Републике Српске за 2023. годину („Службени гласник Републике Српске“, број 112/22).

У складу са одредбама наведеног Закона вршене су и прерасподјеле средстава унутар и између буџетских корисника, што је утицало на измјену структуре расходовне стране буџета. Приликом израде Буџета Републике Српске за 2023. годину пројекција буџетских прихода урађена је са посебним опрезом због неизвјесности у погледу дужине трајања ситуације проузроковане сукобом у Украјини, чије су економске посљедице значајне и одражавају се на различите начине и на привреду Републике Српске.

Разлог за доношење Ребаланса буџета произилази из чињенице да је процјена извршења буџетских прихода и прилива за 2023. годину већа од укупног износа планираног Буџетом Републике Српске за 2023. годину. У структури прихода планираних Буџетом за 2023. годину, дошло је до значајнијих одступања код појединих врста прихода. Приходи по основу доприноса и пореза на доходак биће остварени у значајно већем износу од износа који је планиран Буџетом за 2023. годину. Такође, приходи од индиректних пореза биће остварени у значајно мањем износу од износа планираног Буџетом за 2023. годину.

Будући да је у току 2023. године дошло до промјене у структури и висини буџетских средстава и буџетских издатака, као и до промјене приоритета који се финансирају из буџетских средстава, Министарство финансија је покренуло процедуру израде и доношења Ребаланса Буџета Републике Српске за 2023. годину, у складу са чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16).

**IV РАЗЛОЗИ ЗА ДОНОШЕЊЕ РЕБАЛАНСА БУЏЕТА ПО ХИТНОМ ПОСТУПКУ**

У складу са чланом 213. став 2. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона и других општих аката по хитном поступку, у случају када се уређују питања и односи настали усљед околности које нису могле да се предвиде, а недоношење закона или општег акта по хитном поступку могло би проузроковати штетне посљедице по живот и здравље људи, безбједност Републике и рад органа и организација или ако је то у општем интересу.

Разлог за доношење Ребаланса буџета Републике Српске за 2023. годину, по хитном поступку, је обезбјеђење средстава за реализацију обавеза које су проистекле из законских и подзаконских аката у текућој години.

Због неопходности стварања предуслова за реализацију створених обавеза, потребно је усвојити Приједлог ребаланса Буџета Републике Српске за 2023. годину по хитном поступку, како би се могли испоштовати сви предвиђени рокови за реализацију насталих обавеза.

Неусвајање Приједлога ребаланса Буџета Републике Српске за 2023. годину, по хитном поступку, може да има за посљедицу неизмиривање обавеза у складу са динамиком њиховог доспијећа, те немогућност реализације мјера које су проистекле из законских и подзаконских аката у току године.

Уважавајући наведено, припремљен је Приједлог ребаланса Буџета Републике Српске за 2023. годину, по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ОПШТИ ДИО**

Стратегијом управљања јавним финансијама Републике Српске за период 2021-2025. година, планирано је, поред фонда 01, укључивање у буџет и осталих извора средстава који се евидентирају на рачуноводственим фондовима од 02 до 05 и њима припадајућих расхода и издатака. Буџетом Републике Српске за 2022. годину реализовано је укључивање фонда 02 у буџет. Фонд прихода 02 по посебним прописима се користи за евидентирање средстава, која се користе само у посебне сврхе, као и активности, које се финансирају из тих средстава (нпр. властити приходи буџетских корисника којима је Законом о извршењу буџета дато право да њима располажу), а нису укључени у општи фонд, који представља буџет у ужем смислу.

У Општем дијелу буџета, стављањем у однос планираних буџетских прихода и расхода, као и планираних примитака и издатака за нефинансијску имовину, презентују се информације о планираном буџетском резултату (буџетском суфициту или буџетском дефициту) и начину његовог финансирања (тј. расподјеле или покривања), у складу са прописаном и усвојеном методологијом утврђивања и извјештавања о извршењу буџета.

Буџетом Републике Српске за 2023. годину, за општи фонд 01, планиран је буџетски дефицит у износу од 261,2 милионa КМ, док је Приједлогом Ребаланса буџета Републике Српске за 2023. годину планиран буџетски дефицит у износу од 255,4 милиона КМ.

Планирани буџетски дефицит у износу од 255,4 милиона КМ покриће се нето финансирањем, односно разликом између планираних примитака од финансијске имовине, задуживања и осталих примитака и издатака за финансијску имовину, издатака за отплату дуга и осталих издатака.

Приједлогом ребаланса Буџета Републике Српске за 2023. годину, за фонд 02 по посебним прописима планиран је буџетски дефицит од 12,1 милиона КМ, што је резултат неутрошених средстава из ранијег периода.

**БУЏЕТСКИ ПРИХОДИ И ПРИМИЦИ ЗА НЕФИНАНСИЈСКУ ИМОВИНУ**

Пројекције прихода у Приједлогу ребаланса Буџета Републике Српске за 2023. годину засноване су на:

* ревидираним макроекономским пројекцијама, које узимају у обзир посљедице ситуације проузроковане настављеним сукобима у Украјини,
* остварењу прихода у првих девет мјесеци 2023. године и
* ефектима законских измјена у току 2023. године.

Укупни буџетски приходи и примици за нефинансијску имовину у 2023. години износе 4.223,2 милиона КМ, што представља увећање од 80,5 милиона КМ, односно 1,9% у односу на средства планирана Буџетом Републике Српске за 2023. годину.

**Порески приходи**

Пореске приходе чине: приход од пореза на добит, приход од пореза на доходак, приход од индиректних пореза, приход од доприноса за пензијско и инвалидско осигурање и остали порески приходи.

Порески приходи износе 3.866,6 милиона КМ у Приједлогу ребаланса Буџета Републике Српске за 2023. годину, што је више за 44,6 милиона КМ или 1,2% у односу на пореске приходе планиране Буџетом Републике Српске за 2023. годину.

***Приходи од индиректних пореза***

Наплату и расподјелу прихода од индиректних пореза врши Управа за индиректно опорезивање, у складу са Законом о систему индиректног опорезивања у БиХ и Законом о уплатама на Јединствени рачун и расподјели прихода. Приходи од индиректних пореза са Јединственог рачуна Управе се распоређују тако да се, након издвајања средстава резерви (поврат), издвоје унапријед утврђена средства за финансирање институција БиХ, затим 3,55% за Брчко Дистрикт, а преостали износ се дијели између ентитета према привременим коефицијентима расподјеле прихода од индиректних пореза.

Из припадајућег дијела прихода Републике Српске директно се врши уплата за сервисирање спољног дуга, а преостали дио средстава са Јединственог рачуна УИО распоређује се између буџета Републике Српске, буџета општина/градова и ЈП „Путеви Републике Српске“, у складу са Законом о буџетском систему Републике Српске.

Пројекција прихода од индиректних пореза за 2023. годину заснована је на:

* пројекцијама кретања основних макроекономских показатеља за 2023. годину,
* пројекцији спољног дуга за 2023. годину, из октобра 2023. године,
* измјенама Закона о акцизама у БиХ,
* износима који се издвајају за буџет заједничких институција БиХ и
* трендовима у наплати прихода од индиректних пореза.

Од пројектованих укупних прихода од индиректних пореза, Приједлогом ребаланса Буџета Републике Српске за 2023. годину планиран је износ од 1.857,5 милиона КМ (са ино дугом од 410,9 милиона КМ), што представља умањење за 50,0 милиона КМ или 2,6% у односу на средства планирана Буџетом Републике Српске за 2023. годину.

Просјечни коефицијент расподјеле средстава са јединственог рачуна УИО за период   
јануар-септембар 2023. године износи 33,96% за Републику Српску и нижи је у односу на исти период 2022. године, када је износио 34,33%. Осим нижег коефицијента расподјеле, на пад прихода од индиректних пореза у 2023. години утицало је усвајање Закона о буџету институција БиХ и међународних обавеза БиХ за 2023. годину, у марту 2023. године, чиме је повећан износ који се издваја из прихода од индиректних пореза за заједничке институције БиХ за 155,0 милиона КМ и износи 1.020,5 милиона КМ за 2023. годину. Такође, у 2023. години дошло је и до смањења прихода од акциза на дуванске прерађевине, што је проузроковано измјеном Закона о акцизама у БиХ, која се односи на рокове обрачуна обавеза и рокове плаћања акциза.

***Порез на добит***

Приједлогом ребаланса Буџета Републике Српске за 2023. годину планирано је да ће овај приход износити 367,2 милиона КМ, што представља умањење од 4,5 милиона КМ или 1,2% у односу на средства планирана Буџетом Републике Српске за 2023. годину.

Наведена пројекција узима у обзир досадашње кретање прихода од пореза на добит и очекивану наплату до краја године. Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31.03. наредне године. Инфлаторна кретања у току 2022. године и раст домаће потрошње имали су позитиван утицај на кретање прихода од пореза на добит, па је приликом измиривања обавеза по годишњим пријавама остварен раст прихода у 2023. години. Према подацима АПИФ-а добит прије опорезивања привредних субјеката у Републици Српској за 2022. годину већа је за 22% у односу на 2021. годину, што је утицало на веће уплате пореза по годишњој пријави у 2023. години. Раст прихода по годишњим пријавама је већи од износа планираног Буџетом, међутим приходи од аконтација су мањи од првобитних пројекција, те се из тог разлога јавља потреба за корекцијом овог прихода на ниже.

***Порез на доходак***

Приходи од пореза на доходак планирани су у износу од 266,2 милиона КМ у Приједлогу ребаланса Буџета Републике Српске за 2023. годину, што представља увећање прихода по овом основу за 39,8 милиона КМ или 17,6% у односу на средства планирана Буџетом Републике Српске за 2023. годину.

На поменути раст највећим дијелом утицала је већа уплата по годишњим пријавама, затим раст најниже плате са 650 КМ на 700 КМ од јануара 2023. године, раст броја запослених, као и раст плата у јавном и приватном сектору. Наиме, новим сетом закона о платама који су ступили на снагу 01.01.2023. године, повећани су платни коефицијенти запосленим којима је нето плата испод просјечне нето плате у Републици Српској, у органима управе Републике Српске, јавним установама у области здравства, јавним службама Републике Српске, основним и средњим школама и ђачким домовима, Министарству унутрашњих послова Републике Српске, институцијама правосуђа, у области културе и у области високог образовања и студентског стандарда. У периоду јануар-август 2023. године просјечна нето плата износи 1.266 КМ и већа је за 13,7% у односу на исти период 2022. године (када је износила 1.113 КМ). Такође, укупан број запослених на дан 31. март 2023. године износио је 290.237 лица и представља раст од 2,1% (5.977 лица) у односу на исти мјесец претходне године, док је у односу на септембар 2022. године број запослених већи за 0,4% (1.139 лица).

***Доприноси за социјално осигурање***

Приходи по основу доприноса за пензијско и инвалидско осигурање у Приједлогу ребаланса Буџета Републике Српске за 2023. годину износе 1.355,8 милиона КМ, што представља увећање од 59,3 милиона КМ или 4,6% у односу на средства планирана Буџетом Републике Српске за 2023. годину.

Наведена процјена је усклађена са досадашњим кретањем прихода од овог доприноса и растом плата и броја запослених у Републици Српској у току 2023. године.

***Остали порески приходи***

Остали порески приходи (индиректни порези ван Јединственог рачуна УИО и порези на имовину) планирани су у износу од 19,8 милиона КМ, што је на истом нивоу у односу на средства планирана Буџетом Републике Српске за 2023. годину.

Пројекција ових прихода је усклађена са досадашњим трендовима у наплати прихода и очекиваним уплатама до краја текуће године.

**Непорески приходи**

Непорески приходи у Приједлогу ребаланса Буџета Републике Српске за 2023. годину износе 348,7 милиона КМ, што представља увећање од 34,5 милиона КМ или 11,0% у односу на средства планирана Буџетом Републике Српске за 2023. годину.

Пројекција непореских прихода је усклађена са њиховим трендом кретања у периоду јануар -септембар 2023. године и очекиваном наплатом у периоду октобар - децембар 2023. године.

Најзначајнији раст прихода у Приједлогу ребаланса Буџета Републике Српске за 2023. годину односи се на приходе од дивиденде, учешћа у капиталу и сличних права за 23,0 милиона КМ у односу на средства планирана Буџетом Републике Српске за 2023. годину.

Планирани приходи од накнада за приређивање игара на срећу износе 103,6 милиона КМ и већи су за 8,6 милиона КМ, односно 9,0% у односу на средства планирана Буџетом Републике Српске за 2023. годину. Значајан раст ових прихода резултат је наставка примјене новог Закона о играма на срећу и наплате лиценци у 2023. години.

Приходи од пружања јавних услуга планирани су у износу од 31,5 милиона КМ у Приједлогу ребаланса Буџета Републике Српске за 2023. годину и већи су за 3,3 милиона КМ или 11,8% у односу на средства планирана Буџетом Републике Српске за 2023. годину.

Приходи по основу осталих накнада по разним основама већи су за 1,6 милиона КМ или чак 26,0% у односу на средства планирана Буџетом Републике Српске за 2023. годину, док су остали непорески приходи већи за 1,5 милиона КМ у односу на средства планирана Буџетом Републике Српске за 2023. годину.

Приходи од новчаних казни планирани су у износу од 35,4 милиона КМ, што представља увећање од 0,9 милионa КМ или 2,7% у односу на средства планирана Буџетом Републике Српске за 2023. годину. У 2023. години настављене су појачане активности које се спроводе у домену контроле безбједности учесника у саобраћају, што је довело до значајнијeг раста овог прихода.

Приходи од камата и осталих накнада на дате зајмове планирани су у износу од   
21,9 милиона КМ и мањи су за 1,5 милиона КМ или 6,6% у Приједлогу ребаланса Буџета Републике Српске за 2023. годину у односу на средства планирана Буџетом Републике Српске за 2023. годину.

Републичке судске таксе планиране су у износу од 15,3 милиона КМ и мање су за   
1,1 милион КМ или 6,7% у односу на средства планирана Буџетом Републике Српске за 2023. годину.

Приходи од накнада за ветеринарско-санитарне прегледе и накнада за извађени материјал из водотока мањи су за по 0,6 милиона КМ у односу на средства планирана Буџетом Републике Српске за 2023. годину.

Приходи од накнада за шуме планирани су у износу од 24,1 милион КМ и мањи су за   
0,3 милиона КМ или 1,2% у односу на средства планирана Буџетом Републике Српске за 2023. годину.

Приходи од камата на готовину и готовинске еквиваленте мањи су за 0,1 милион КМ у односу на средства планирана Буџетом Републике Српске за 2023. годину.

**Трансфери између или унутар јединица власти**

Трансфери између или унутар јединица власти планирани су у износу од 6,6 милиона КМ, што представља незнатно већи износ у односу на средства планирана Буџетом Републике Српске за 2023. годину, којим је планиран износ од 6,4 милиона КМ.

**Примици за нефинансијску имовину**

Примици за нефинансијску имовину су планирани у износу од 1,2 милиона КМ.   
На овој позицији средства нису била планирана Буџетом Републике Српске за 2023. годину.

**УКУПНА БУЏЕТСКА СРЕДСТВА - ФОНД 01**

Укупна буџетска средства планирана Приједлогом ребаланса Буџета Републике Српске за 2023. годину износе 5.523,0 милиона КМ, што представља увећање од 140,0 милиона КМ, односно 2,6% у односу на иста предвиђена Буџетом Републике Српске за 2023. годину.

Укупна буџетска средства, поред укупних буџетских прихода и примитака за нефинансијску имовину, укључују и примитке у укупном износу од 1.299,8 милиона КМ, који се односе на примитке од финансијске имовине, примитке од задуживања и остале примитке.

**ПРИХОДИ И ПРИМИЦИ БУЏЕТСКИХ КОРИСНИКА ОСТВАРЕНИ ПО ПОСЕБНИМ ПРОПИСИМА - ФОНД 02**

Поједини буџетски корисници остварују властите приходе, у складу са материјалним прописима обављајући надлежне активности, који су класификовани према фондовској класификацији у оквиру фонда 02 - Приходи по посебним прописима. Начин трoшења прихода остварених по посебним прописима регулисан je одредбама Закона о извршењу буџета Републике Српске за 2023. годину, а планирани су у износу од 276,7 милиона КМ.

**БУЏЕТСКИ РАСХОДИ И ИЗДАЦИ ЗА НЕФИНАНСИЈСКУ ИМОВИНУ**

Будући да је у току 2023. године дошло до промјене у структури и износу буџетских средстава и издатака, Министарство финансија је покренуло процедуру израде и доношења Ребаланса Буџета Републике Српске за 2023. годину, што је у складу са чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16).

Процедура израде Приједлога Ребаланса буџета Републике Српске за 2023. годину покренута је дана, 26.09.2023. године, упућивањем дописа буџетским корисницима, у циљу достављања потребних податка за његову израду.

Буџет Републике Српске за 2023. годину представља оквир за израду Приједлога ребаланса Буџета Републике Српске за 2023. годину, који се коригује за извршене реалокације, узимајући у обзир обавезе простекле из законских и подзаконских акта у текућој години, као и других политика и приоритета Владе Републике Српске, уз исказивање максималних уштеда на одређеним позицијима, уколико за то постоје могућности.

Након анализе достављених захтјева и обављених консултација са буџетским корисницима, Министарство финансија је припремило Приједлог Ребаланса буџета Републике Српске за 2023. годину до износа планираног остварења прихода и примитика, уважавајући настале обавезе у текућој години проистекле из законских и подзаконских аката, као и мјера Владе Републике Српске.

Укупни буџетски расходи и издаци за нефинансијску имовину у 2023. години износе 4.478,5 милиона КМ за фонд 01, а 194,6 милиона КМ за фонд 02.

**ФУНКЦИОНАЛНА КЛАСИФИКАЦИЈА РАСХОДА И НЕТО ИЗДАТАКА ЗА НЕФИНАНСИЈСКУ ИМОВИНУ**

Класификација владиних функција (COFOG - Classification of the Functions of the Government) произведена је од стране Организације за економску сарадњу и развој (OECD) и објављена од стране Одјељења за статистику Уједињених нација.

Функционала класификација представља класификацију социоекономских циљева које владе желе да постигну кроз различите врсте потрошње.

Функционалана класификација састоји се од десет одјељака, како слиједи:

**01 - Опште јавне услуге,**

**02 - Одбрана,**

**03 - Јавни ред и сигурност,**

**04 - Економски послови,**

**05 - Заштита животне средине,**

**06 - Стамбени и заједнички послови,**

**07 - Здравство,**

**08 - Рекреација, култура и религија,**

**09 - Образовање и**

**10 - Социјална заштита.**

Функционална класификација се примјењује на расходе и нето набавку нефинансијских средстава. Издаци за финансијску имовину и отплату дугова, те средства буџетске резерве нису предмет разврставања по функционалној класификацији.

***Структуру буџетских расхода и издатака чине:***

**Расходи за лична примања запослених** Ребалансом буџета за 2023. годину износе 1.113,2 милиона КМ, што представља умањење од 19,4 милиона КМ, односно 1,7% у односу на средства планирана Буџетом Републике Српске за 2023. годину.

Расходи за бруто плате су планирани у складу са Законом о платама запослених у органима управе Републике Српске, Законом о платама запослених у институцијама правосуђа Републике Српске, Законом о платама запослених у Министарству унутрашњих послова Републике Српске, Законом о платама запослених у области просвјете и културе Републике Српске и Законом о платама и накнадама судија и тужилаца у Републици Српској, те Одлуком о утврђивању цијене рада у износу од 110 КМ и другим законским и подзаконским актима који регулишу ову област.

У оквиру ове групе расхода на фонду 02 планирана су средства у износу од 5,8 милиона КМ.

**Расходи по основу коришћења роба и услуга** Ребалансом буџета за 2023. годину износе 171,1 милиона КМ, што представља умањење од 18,8 милиона КМ, односно 9,9% у односу на средства планирана Буџетом Републике Српске за 2023. годину.

Најзначајнија средства у оквиру ове групе расхода се издвајају за расходе по основу утрошка енергије, комуналних, комуникационих и транспортних услуга, расходе по основу путовања и смјештаја, те расходе за стручне услуге.

У оквиру ове групе расхода на фонду 02 планирана су средства у износу од 22,2 милиона КМ.

**Расходи финансирања и други финансијски трошкови** Ребалансом буџета за 2023. годину износе 191,0 милиона КМ, што представља умањење од 35,5 милиона КМ, односно   
15,7% у односу на средства планирана Буџетом Републике Српске за 2023. годину.

Пројекција ове групе расхода је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2023. години, планираног финансирања буџета за 2023. годину, те календара емисија дугорочних обвезница.

У оквиру ове групе расхода на фонду 02 планирана су средства у износу од 0,1 милион КМ.

**Субвенције** Ребалансом буџета за 2023. годину износе 224,3 милиона КМ, што представља умањење од 12,6 милиона КМ, односно 5,3% у односу на средства планирана Буџетом Републике Српске за 2023. годину.

Субвенције се дозначавају искључиво произвођачима учинака (робе и услуга), а не крајњим потрошачима и имају за циљ да утичу на обим производње, цијену по којој се учинци продају или надокнаду произвођачу по неком другом основу.

Најзначајнија средства у оквиру ове групе расхода се издвајају за субвенције за подстицај развоја пољопривреде и села, у износу од 180,0 милиона КМ, субвенције на име подстицаја за повећање плате радника, у износу од 15,6 милиона КМ и субвенција предузећу „Жељезнице Републике Српске“, у износу од 10,0 милиона КМ.

У оквиру ове групе расхода на фонду 02 нису планирана средства.

**Грантови** Ребалансом буџета за 2023. годину износе 169,8 милиона КМ, што представља увећање од 52,1 милиона КМ у односу на средства планирана Буџетом Републике Српске за 2023. годину.

Средства гранта из буџета Републике Српске обухватају текуће и капиталне грантове непрофитним субјектима, као што су организације и удружења за афирмацију породице и заштиту права жена, дјеце, избјеглих и расељених лица, бораца и особа са инвалидитетом, организација и удружења у области здравствене и социјалне заштите, образовања, науке, културе, економске и правне сарадње, хуманитарне, спортске и омладинске, етничке, вјерске и политичке организације и удружења и слично.

У оквиру ове групе расхода најзначајнија увећања су у оквиру Јавних инвестиција, у износу од 15,5 милиона КМ, Министарства здравља и социјалне заштите, у износу од 24,7 милиона КМ и Министарства породице, омладине и спорта, у износу од 15,5 милиона КМ.

У оквиру ове групе расхода на фонду 02 планирана су средства у износу од 148,3 милиона КМ, од чега се 147,4 милиона КМ односи на трошење прихода од путарина као врсте индиректних пореза плаћених на нафтне деривате и која се користе у складу са прописима из ове области, а планирана су у оквиру Остале буџетске потрошње.

**Дознаке на име социјалне заштите које се исплаћују из буџета Републике** Ребалансом буџета за 2023. годину износе 376,1 милиона КМ, што представља увећање од 7,2 милиона КМ, односно 2,0% у односу на средства планирана Буџетом Републике Српске за 2023. годину.

У оквиру ове групе расхода у буџету Републике Српске планирају се средства за сљедеће намјене: личне, породичне и цивилне инвалиднине, социјалну заштиту, борачки додатак, здравствену заштиту бораца, војних инвалида, ППБ и ЦЖР, за рјешавање проблема избјеглица и расељених лица, стипендије и за превоз ученика.

Увећање ове групе расхода је у највећој мјери резултат увећања дознака за борачки додатак,у складу са измјенама Уредбе о борачком додатку, у износу од 20,0 милиона КМ. Уредбом је створена могућност да сви категорисани борци, који се налазе у евиденцији Министарства рада и борачко - инвалидске заштите, могу да поднесу захтјев за остваривање права на мјесечни борачки додатак.

Захтјев за остваривање права на мјесечни борачки додатак могу да поднесу борци свих категорија са навршених 45 година живота.

Увећане су и дознаке за породичне, личне и цивилне инвалиднине, у укупном износу од 2,4 милиона КМ.

У оквиру ове групе расхода планирана су средства за пружање финансијске помоћи незапосленом родитељу четворо и више дјеце у Републици Српској, у износу од 57,0 милиона КМ, што је у складу са бројем корисника овог права.

У оквиру ове групе расхода на фонду 02 нису планирана средства.

**Дознаке на име социјалне заштите које исплаћују институције обавезног социјалног осигурања** Ребалансом буџета за 2023. годину износе 1.614,5 милиона КМ, што представља увећање од 69,5 милиона КМ, односно 4,5% у односу на средства планирана Буџетом Републике Српске за 2023. годину.

Дознаке по основу пензијског осигурања су планиране према досадашњем кретању броја корисника пензија и очекиваног броја корисника у наредном периоду.

У оквиру ове групе расхода на фонду 02 нису планирана средства.

**Расходи по судским рјешењима** Ребалансом буџета за 2023. годину износе 3,0 милиона КМ, што представља умањење од 3,9 милиона КМ.

У оквиру ове групе расхода на фонду 02 планирана су средства у износу од 0,1 милион КМ.

**Трансфери између различитих јединица власти** Ребалансом буџета за 2023. годину износе 367,5 милиона КМ, што представља увећање од 8,8 милиона КМ, односно 2,5% у односу на средства планирана Буџетом Републике Српске за 2023. годину.

У оквиру ове групе расхода најзначајнија издвајања из буџета Републике Српске су за *Фонд за здравствено осигурање*, а то су: Трансфер Фонду здравственог осигурања у складу са Законом о здравственом осигурању, у износу од 145,9 милиона КМ, Трансфер Фонду здравственог осигурања за посебан програм лијекова, у износу од 71,6 милиона КМ, Трансфер Фонду за здравствено осигурање за измирење обавеза према дијализним центрима, у износу од 9,0 милиона КМ, Трансфер Фонду за здравствено осигурање за здравствену заштиту бораца, војних инвалида, ППБ и ЦЖР, у износу од 14,0 милиона КМ, Трансфер Фонду за здравствено осигурање за здравствену заштиту избјеглица, расељених лица и повратника, у износу од 0,1 милион КМ и Трансфер Фонду за здравствено осигурање за вантјелесну оплодњу, у износу од 3,3 милиона КМ.

У складу са Законом о социјалној заштити, планирана су средства у износу од 39,7 милиона КМ, као трансфер јединицама локалне самоуправе, а суфинансирају се и права на новчану помоћ и права на додатак за помоћ и његу другог лица (права која се у висини од 50% планирају у буџету Републике Српске, а 50% у буџету јединица локалне самоуправе), те здравствено осигурање корисника наведених права и финансирање права на подршку у изједначавању могућности дјеце и омладине са сметњама у развоју.

На позицији *Трансфер Фонду дјечије заштите*, планиран је износ од 40,0 милиона КМ, а односи се на финансирање права из Закона о дјечијој заштити. Поред тога, планиран је и Трансфер Фонду дјечије заштите у износу од 0,9 милиона КМ за финансирање права пронаталитетног додатка који остварује мајка са пребивалиштем у Републици Српској за свако трећерођено и четворорођено дијете, без обзира на материјални статус породице и мјесто рођења дјетета.

У оквиру ове групе расхода планиран је и *Трансфер Фонду солидарности за дијагностику и лијечење обољења, стања и повреда дјеце у иностранству*, у износу од 0,6 милиона КМ, у складу са чланом 6. Закона о Фонду солидарности за дијагностику и лијечење обољења, стања и повреда дјеце у иностранству, којим је дефинисано и да Фонд прикупља средства из буџета Републике Српске, у износу од 0,025% остварених пореских и непореских прихода у претходној фискалној години, умањених за износ доприноса за социјално осигурање.

У оквиру ове групе расхода планиран је дио средстава по основу Програма социјалног збрињавања радника који се уплаћује Заводу за запошљавање Републике Српске, у износу од   
0,1 милион КМ, од укупно 4,1 милиона КМ која су планирана за наведени Програм, у складу са правилима књиговодственог евидетирања.

У оквиру ове групе расхода на фонду 02 планирана су средства у износу од 0,1 милион КМ.

**Трансфери унутар исте јединице власти** Ребалансом буџета за 2023. годину износе 62,7 милиона КМ, што представља увећање од 6,1 милион КМ, у односу на средства планирана Буџетом Републике Српске за 2023. годину.

Планирано увећање је у највећој мјери резултат планирања додатних средстава у оквиру Остале буџетске потрошње, која се односе на трансфер Компензационом фонду Републике Српске, у износу од 2,0 милиона КМ, те Фонду солидарности Републике Српске, у износу од 8,0 милиона КМ.

У оквиру ове групе расхода планиран је дио средстава по основу Програма социјалног збрињавања радника, у износу од 4,0 милиона КМ, од укупно 4,1 милион КМ, која су планирана за наведени Програм.

У оквиру ове групе расхода на фонду 02 планирана су средства у износу од 0,1 милиона КМ.

**Издаци за нефинансијску имовину** Ребалансом буџета за 2023. годину износе 182,6 милиона КМ, што представља увећање од 26,5 милиона КМ, односно 17,0% у односу на средства планирана Буџетом Републике Српске за 2023. годину.

Планирано увећање је у највећој мјери резултат увећања ове врсте расхода у оквиру Јавних инвестиција, у износу од 16,6 милиона КМ, у оквиру Министарства здравља и социјалне заштите, у износу од 1,1 милиона КМ и у оквиру Министарства просвјете и културе, у износу од   
2,0 милиона КМ.

У оквиру ове групе расхода на фонду 02 планирана су средства у износу од 17,9 милиона КМ, од тога у оквиру Републичке управе цивилне заштите 6,2 милиона КМ, у оквиру Министарства унутрашњих послова 1,1 милион КМ, у оквиру Казнено - поправног завода Бања Лука 0,7 милиона КМ, у оквиру Казнено - поправног завода Фоча 1,5 милиона КМ, у оквиру Казнено - поправног завода Бијељина 0,4 милиона КМ, у оквиру Казнено - поправног завода Источно Сарајево 1,2 милиона КМ, у оквиру Универзитета у Бањој Луци 2,0 милиона КМ и у оквиру Универзитета у Источном Сарајеву 2,8 милиона КМ.

**Издаци за финансијску имовину** Ребалансом буџета за 2023. годину износе 1,2 милиона КМ, што представља увећање од 0,7 милиона КМ, у односу на средства планирана Буџетом Републике Српске за 2023. годину.

У оквиру ове групе расхода на фонду 02 нису планирана средства.

**Издаци за отплату дугова** Ребалансом буџета за 2023. годину износе 988,3 милиона КМ. Пројекција ових издатака је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2023. години, планираног финансирања Буџета Републике Српске за 2023. годину, календара емисија дугорочних обвезница, те очекиваног кретања каматних стопа и девизних курсева у наредном периоду.

У оквиру ове групе расхода на фонду 02 планирана су средства у износу од 0,001 милион КМ.

**Остали издаци** Ребалансом буџета за 2023. годину износе 55,0 милиона КМ, што представља умањење од 1,3 милиона КМ, односно 2,2% у односу на средства планирана Буџетом Републике Српске за 2023. годину.

У оквиру ове групе издатака планирана су средства за евидентирање издатака по основу пореза на додату вриједност, издатака за отплату неизмирених обавеза из ранијих година, издатака по основу поврата пореза на доходак и поврата јавних прихода, издатака за одштетне захтјеве по основу пензија, као и осталих издатака из трансакција са другим јединицама власти у оквиру којих се планирају и издаци за накнаде плата за боловања који се рефундирају од фондова обавезног социјалног осигурања.

У оквиру ове групе издатака приказани су остали издаци из трансакција са другим јединицама власти, у износу од 25,2 милиона КМ, који се односе на боловања преко 30 дана и породиљско одсуство и рефундирају се од фондова обавезног социјалног осигурања.

У оквиру ове групе расхода на фонду 02 планирана су средства у износу од 82,1 милиона КМ. Највећи износ средстава, односно 79,4 милиона КМ, односи се на средства која по основу прикупљених депозита користе основни судови, окружни судови и окружни привредни судови, у складу са прописима из ове области.

**Буџетска резерва** Ребалансом буџета за 2023. годину износи 2,5 милиона КМ, што је у складу са чланом 44. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16), којим је дефинисано да се буџетска резерва планира у износу до 2,5% од укупно планираних буџетских прихода умањених за планиране грантове за текућу фискалну годину.

**ФИНАНСИРАЊЕ**

Финансирање планирано у Ребалансу буџета Републике Српске за 2023. годину износи укупно 1.260,2 милиона КМ, што је за 49,7 милиона КМ више у односу на финансирање планирано у Буџету Републике Српске за 2023. годину, када је исто износило 1.210,5 милиона КМ.

Финансирање планирано Ребалансом буџета за 2023. годину разликује се у односу на финансирање планирано Буџетом Републике Српске за 2023. годину у сљедећем:

* примици од наплате датих зајмова износе 92,0 милиона КМ и нижи су за 0,9 милиона КМ,
* примици од финансијске имовине из трансакција са другим јединицама власти износе   
  6,7 милиона КМ и нижи су за 1,1 милион КМ,
* примици од дугорочног задуживања износе 1.079,7 милиона КМ и нижи су за 0,3 милиона КМ, при чему су примици од дугорочног задуживања на домаћем тржишту виши за   
  310,2 милиона КМ и износе 610,2 милиона КМ, док су примици од дугорочног задуживања на иностраном тржишту нижи за 310,5 милиона КМ и износе 469,5 милиона КМ и
* примици од краткорочног задуживања, путем издавања трезорских записа, виши су за   
  52,0 милиона КМ, те је предвиђено да на крају 2023. године краткорочни дуг износи 81,8 милиона КМ.

**УКУПНИ БУЏЕТСКИ РАСХОДИ И ИЗДАЦИ**

Укупни буџетски расходи и издаци, укључујући и отплату дугова за 2023. годину, износе 5.523,0 милиона КМ, што представља увећање од 140,0 милиона КМ, односно 2,6% у односу на средства планирана Буџетом Републике Српске за 2023. годину, док укупни буџетски расходи и издаци планирани на фонду 02 износе 276,7 милиона КМ.

**VI РАЗЛОГ ЗА РАНИЈЕ СТУПАЊЕ НА СНАГУ ОДЛУКЕ О УСВАЈАЊУ РЕБАЛАНСА БУЏЕТА**

Чланом 109. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу раније у нарочито оправданим околностима.

Усвајање Одлуке о Ребалансу буџета и њено раније ступање на снагу потребно је у циљу стварања предуслова за финансирање функција буџетских корисника, извршавање њихових задатака, као и омогућавања измирења обавеза у складу са динамиком њиховог доспјећа и реализацијe мјера које су проистекле из законских и подзаконских аката у току године.

**VII ЕКОНОМСКА ОПРАВДАНОСТ ДОНОШЕЊА РЕБАЛАНСА БУЏЕТА**

За реализацију Приједлога ребаланса Буџета Републике Српске за 2023. годину обезбијеђена су средства на фонду 01, у износу од 5.523,0 милиона КМ, а на фонду 02, у износу од 276,7 милиона КМ.